حجيب

حجيب فرحان، لي معروف بسميت حجيب ولّا حجوب، هو مغني مغريبي ديال لعيطة لمرساوية، تولد ف الرباط ف 1966 كيتعتابر حجيب أسطورة ديال الشعبي.

 حياتو 
حجيب كبر ف يعقوب لمنصور ف الرباط. ف دارهم كانو كيسمعو بزاف للمزيكة ب نواع مختالفين بحال لعيطة و لمزيكة لعربية لكلاسيكية ديال مغنين مشارقا بحال عبد لحليم حافظ، و مغاربا بحال عبد لوهاب الدكالي و نعيمة سميح. بدا لغنا و هو صغير و كانت أول مرة غنا فيها قدام لجمهور ملي كانت عندو 13 لعام. من صغرو ولّى مولوع ب لعيطة، سيرتو النوع ديال منطقة عبدة، لي كايتسمى لحسباوي. تعلًم ف صغرو من بزاف د الشيوخ لكبار. أكثر وحدا تعلم معاها و دوز معاها بزاف د لوقت كانت هي فاطنة بنت الحسين لي كانت صديقة د لعائلة.

حجيب ساهم ف تخليد لأعمال ديال شيوخ لفن د لعيطة بحال فليفلة، صالح لمكي، الشيخ الدباحي، حمد بن الصغير، لخمار، عيوش، جيلالي، لحمونية، فرقة ولاد عقيدة و فرقة ولاد بوعزوي و غيرهم.

ف عوام 1980، تلاقى معا لباحت ف لعيطة محمد بوحميد، و بجوج سافرو ف لمغريب و عطاو محاضرات على هاد النوع لموسيقي، ب تحليل لقلدة ديالو و كلامو، و تحقيق لإستمرارية ديالو. بعدما توفى بوحميد ف 2002، حجيب كمّل ف هاد لخدمة د لبحت، و باقي كيدعو ل توتيق لعيطة و لخدمة د معلميها.

ف التسعينات، تّشهر بفضل لالبوم ديالو "الله أنا ماعرفتو".

 مصادر 

 لمزاود 
 حلقة د برنامج توحشناك ف دوزام على لمسار ديال حجيب (2020)
 أغاني ديال حجيب ف لأرشيڤ د لأنتيرنيت

تصنيف:مغني مغريبي
تصنيف:بيوغرافيا د رجال
تصنيف:لعيطة
تصنيف:زيادة 1966
تصنيف:ناس تزادو ف الرباط